CELEX: 32018D1213(03)
Language: lv
Date: 2018-12-06 00:00:00
Title: Komisijas Īstenošanas lēmums (2018. gada 6. decembris) par to, lai Eiropas Savienības Oficiālajā Vēstnesī saskaņā ar Eiropas Parlamenta un Padomes Regulas (ES) Nr. 1308/2013 105. pantu publicētu vīna nozares produkta specifikācijas grozījuma pieteikumu (“Graves supérieures” (ACVN))

13.12.2018   
               
               
                  LV
               
               
                  Eiropas Savienības Oficiālais Vēstnesis
               
               
                  C 449/22
               
            
         KOMISIJAS ĪSTENOŠANAS LĒMUMS
         (2018. gada 6. decembris)
         par to, lai Eiropas Savienības Oficiālajā Vēstnesī saskaņā ar Eiropas Parlamenta un Padomes Regulas (ES) Nr. 1308/2013 105. pantu publicētu vīna nozares produkta specifikācijas grozījuma pieteikumu
         (“Graves supérieures” (ACVN))
         (2018/C 449/06)
         EIROPAS KOMISIJA,
         ņemot vērā Līgumu par Eiropas Savienības darbību,
         ņemot vērā Eiropas Parlamenta un Padomes 2013. gada 17. decembra Regulu (ES) Nr. 1308/2013, ar ko izveido lauksaimniecības produktu tirgu kopīgu organizāciju un atceļ Padomes Regulas (EEK) Nr. 922/72, (EEK) Nr. 234/79, (EK) Nr. 1037/2001 un (EK) Nr. 1234/2007 (1), un jo īpaši tās 97. panta 3. punktu,
         tā kā:
         
                     (1)
                  
                  
                     Francija saskaņā ar Regulas (ES) Nr. 1308/2013 105. pantu ir iesniegusi specifikācijas grozījuma pieteikumu attiecībā uz nosaukumu “Graves supérieures”.
                  
               
                     (2)
                  
                  
                     Komisija šo pieteikumu ir izskatījusi un konstatējusi, ka Regulas (ES) Nr. 1308/2013 93.–96. panta, 97. panta 1. punkta, kā arī 100., 101. un 102. panta nosacījumi ir izpildīti.
                  
               
                     (3)
                  
                  
                     Lai varētu iesniegt iebildumu paziņojumus saskaņā ar Regulas (ES) Nr. 1308/2013 98. pantu, specifikācijas grozījuma pieteikums attiecībā uz nosaukumu “Graves supérieures” attiecīgi būtu jāpublicē Eiropas Savienības Oficiālajā Vēstnesī,
                  
               IR NOLĒMUSI ŠĀDI.
         
            Vienīgais pants
            Specifikācijas grozījuma pieteikums, kas saskaņā ar Regulas (ES) Nr. 1308/2013 105. pantu iesniegts attiecībā uz nosaukumu “Graves supérieures” (ACVN), ir ietverts šā lēmuma pielikumā.
            Saskaņā ar Regulas (ES) Nr. 1308/2013 98. pantu iebildumus pret šā panta pirmajā daļā minēto specifikācijas grozījumu drīkst celt divu mēnešu laikā no šā lēmuma publicēšanas Eiropas Savienības Oficiālajā Vēstnesī.
         
         
            Briselē, 2018. gada 6. decembrī
            
               
                  Komisijas vārdā –
               
               
                  Komisijas loceklis
               
               Phil HOGAN
            
         
         
            (1)  OV L 347, 20.12.2013., 671. lpp.
         
      
      
         
            PIELIKUMS
            
               “GRAVES SUPÉRIEURES”
            
            
               PDO-FR-A1014-AM02
            
            
               Pieteikuma iesniegšanas datums: 2016. gada 7. marts
            
            SPECIFIKĀCIJAS GROZĪJUMA PIETEIKUMS
            1.   Grozījumam piemērojamie noteikumi
            
            Regulas (ES) Nr. 1308/2013 105. pants – grozījums, kas nav maznozīmīgs
            2.   Grozījuma apraksts un pamatojums
            
            2.1.   
                  Ģeogrāfiskais apgabals
               
            
            Specifikācijas I nodaļas IV iedaļas 1. punkts grozīts šādi:
            
                        —
                     
                     
                        aiz vārda “Virelade” ierakstīti šādi vārdi: “un daļā no Coimères pašvaldības teritorijas, kura atbilst kadastra 1. lapas A sekcijai, sauktai par Herrères (1934. gada pārskatītais plāns), un kuras atbilstība pašreizējiem kadastra datiem apliecināta 2010. gada 5. novembrī”. Šis grozījums izdarīts, lai ģeogrāfiskajā apgabalā iekļautu daļu Coimères pašvaldības teritorijas, kur vīnkopībā ilgstoši izmantoti līdzīgi vīnogu audzēšanas paņēmieni un kur apstādāmais apvidus ainaviskajā, topogrāfiskajā, hidroloģiskajā, ģeoloģiskajā un augsnes ziņā ir ļoti līdzīgs attiecīgajiem apstākļiem kaimiņos esošajos vīndārzos, kuros ražo produkciju apzīmēšanai ar nosaukumu “Graves supérieures”. Ģeogrāfiski šī Coimères pašvaldības teritorijas daļa atrodas tā ģeogrāfiskā apgabala tiešā apkaimē, kurā ražo ar ACVN “Graves supérieures” apzīmēto produktu.
                        Lūgums iekļaut Coimères pašvaldību iesākumā tika iesniegts jau 1938. gadā tieši pēc tam, kad valsts šo nosaukumu bija atzinusi, ievērojot to, ka kāds tā laika uzņēmējs bija norādījis, ka pārskatīšanās dēļ pašvaldība bijusi aizmirsta. Turpmākajā gaitā šis lēmums nekad nav ticis ierakstīts oficiālajos dokumentos, kaut gan attiecībā uz šīs pašvaldības teritorijas iekļaušanu ģeogrāfiskajā apgabalā valsts lēmējiestādes secīgi pieņēmušas labvēlīgus lēmumus. Tagad šo pašvaldību pievieno tikai tāpēc, lai labotu to, kas bija palicis aizmirsts jau ilgu laiku,
                     
                  
                        —
                     
                     
                        vārdi “Martignas-sur-Jalle” un “Saint-Jean-d’Illac” no specifikācijas teksta svītroti. Šā grozījuma mērķis ir izslēgt no ģeogrāfiskā apgabala Martignas-sur-Jalle un Saint-Jean-d’Illac pašvaldību, kur nekāda vīnogu audzēšana vairs nenotiek un nav neviena vīnogulāja un neviena zemesgabala, kas būtu atvēlēts ar šo ACVN apzīmēta produkta ražošanai.
                        Attiecīgi grozīts vienotā dokumenta 6. punkts.
                     
                  2.2.   
                  Noteiktais zemesgabalu apgabals
               
            
            Specifikācijas I nodaļas IV iedaļas 2. punktā aiz vārdiem “2011. gada 10. februārī” ierakstīti šādi vārdi: “bet 2013. gada 4. septembrī – tās pastāvīgā komisija, ko pilnvarojusi valsts komiteja”. Šo grozījumu izdara, lai pievienotu datumu, kurā kompetentā valsts iestāde apstiprināja ģeogrāfiskajā ražošanas apgabalā ietilpstošā noteiktā zemesgabalu apgabala demarkācijas izmaiņas. Zemesgabalu demarkācija nozīmē ar attiecīgo kontrolēto cilmes vietas nosaukumu apzīmēta produkta ražošanai piemērotu zemesgabalu noteikšanu ražošanas ģeogrāfiskā apgabala ietvaros.
            Šis grozījums vienoto dokumentu neietekmē.
            2.3.   
                  Kopējā spirta tilpumkoncentrācija
               
            
            Specifikācijas I nodaļas IX iedaļas 1. punkta e) apakšpunkts grozīts šādi:
            
               “Ar kontrolētu cilmes vietas nosaukumu “Graves supérieures” apzīmēto vīnu stiprināšanai ar sauso cukuru vai rektificētu koncentrētu misu jābūt tādai, lai pēc stiprināšanas kopējā spirta tilpumkoncentrācija nepārsniegtu 15 %. Stiprināšana ar vīndarībai paredzētas vīnogu misas daļēju koncentrāciju ir atļauta ar nosacījumu, ka ar šādu metodi stiprināta vīna tilpumkoncentrācija nepārsniedz 10 %. Stiprināšanas procesa rezultātā spirta kopējā tilpumkoncentrācija drīkst palielināties līdz 19 %.”
            
            Šie noteikumi atbilst Regulas (ES) Nr. 1308/2013 VII pielikuma II daļas 1. punktam, kurā ir paredzēts, ka “vīniem ar aizsargātu cilmes vietas nosaukumu, kas ražoti bez stiprināšanas vai stiprināti daļējas koncentrācijas procesos, kas uzskaitīti VIII pielikuma I daļas B iedaļas 1. punktā, maksimālā kopējā spirta tilpumkoncentrācija var pārsniegt 15 % ar noteikumu, ka šāda iespēja ir pieļauta produkta specifikācijā, kas dota attiecīgā aizsargātā cilmes vietas nosaukuma tehniskajā dokumentācijā.”
            Iespēja stiprinātiem vīniem palielināt spirta kopējo tilpumkoncentrāciju līdz 19 % Regulā (ES) Nr. 1308/2013 tika iekļauta ar Regulu (ES) 2017/2393. Ņemot vērā to, ka no pārgatavām vīnogām iegūtiem “Graves supérieures” vīniem var būt augsts spirta saturs, un to, ka tiesību aktos ir prasīts šo iespēju iekļaut specifikācijā, šā grozījuma mērķis ir konsolidēt specifikāciju.
            Šis grozījums vienoto dokumentu neietekmē.
            2.4.   
                  Saikne ar izcelsmes vietu
               
            
            Tās pašas specifikācijas I nodaļas X iedaļas 1. punkta trešajā daļā skaitlis “43” aizstāts ar skaitli “42”. Šis grozījums atbilst ģeogrāfiskā apgabala pašvaldību skaita labojumam pēc abu minēto pašvaldību (Martignas-sur-Jalle un Saint-Jean-d’Illac) svītrošanas un Coimères pašvaldības teritorijas daļas pievienošanas.
            Attiecīgi grozīts vienotā dokumenta punkts par “saikni ar izcelsmes vietu”.
            VIENOTS DOKUMENTS
            1.   Nosaukums
            
            “Graves supérieures”
            2.   Ģeogrāfiskās norādes veids
            
            ACVN – aizsargāts cilmes vietas nosaukums
            3.   Vīnkopības produktu kategorijas
            
            
                     
                        1.
                     
                     
                        Vīns
                     
                  4.   Vīna vai vīnu apraksts
            
            Atlikumcukurus saturošus nedzirkstošos baltvīnus iegūst, ar rokām un secīgos šķirojumos novācot pārgatavās vīnogas, kas pieder pie ‘Sémillon B’ šķirnes, pateicoties kurai vīni ir viegli malkojami un pilnīgi, tiem piemīt zeltaina krāsa un cukurotu augļu aromāts. Ja tiek piejauktas ‘Sauvignon B’ un ‘Muscadelle B’ šķirņu vīnogas, tad vīni iegūst arī svaiguma notis.
            Spirta dabiskā minimālā tilpumkoncentrācija ir 13,5 %.
            Fermentējamo cukuru (G+F) saturs ir augstāks par vai vienāds ar 34 gramiem uz litru.
            Pārējie analītiskie rādītāji ir saskaņā ar Eiropas [Savienības] tiesību aktiem.
            Vispārīgie analītiskie parametri
            
                        Spirta maksimālais kopējais saturs (tilp. %)
                     
                     
                         
                     
                  
                        Spirta minimālais faktiskais saturs (tilp. %)
                     
                     
                        12
                     
                  
                        Minimālais kopējais skābums
                     
                     
                        Miliekvivalentos litrā
                     
                  
                        Maksimālais gaistošais skābums (miliekvivalentos litrā)
                     
                     
                        25
                     
                  
                        Maksimālais kopējais sēra dioksīda saturs (miligramos litrā)
                     
                     
                         
                     
                  5.   Vīndarības metodes
            
            a)   
                  Galvenās vīndarības metodes
               
            
            
               Biezība un atstatumi
            
            Audzēšanas prakse
            Vīnkoku stādījumu minimālā biezība ir 5 000 vīnkoku stādu uz hektāru platības.
            Rindstarpu attālums nedrīkst būt lielāks par diviem metriem, bet atstatums starp vienas rindas vīnkokiem nedrīkst būt mazāks par 0,80 metriem.
            
               Vīnkoku vainaga veidošanas noteikumi
            
            Audzēšanas prakse
            Vīnkokus apgriež ne vēlāk kā izplaukušu lapu stadijā (9. stadijā pēc Lorenz skalas).
            Vīnkoku vainagus veido saskaņā ar turpmāk norādītajiem paņēmieniem, uz katra vīnogulāja atstājot ne vairāk par 12 vīnstīgu pumpuriem:
            
                        —
                     
                     
                        īsā apgriešana (saukta par “à cots” jeb “augļzaru-”) vai garā apgriešana (saukta par “à astes” jeb “garkoku-”),
                     
                  
                        —
                     
                     
                        divkordonu augļzaru veidā vai četrzaru vēdekļa veidā.
                     
                  
               Vīnogu novākšana
            
            Vīnu gatavošanai piemērojamais ierobežojums
            Vīnus iegūst no pārgatavajām vīnogām (kuras ir skārusi pelnpelēkā [“dižciltīgā”] puve un/vai kuras uz vīnogulāja ir žuvušas saulē); vīnogas tiek novāktas ar rokām un secīgos šķirojumos.
            
               Stiprināšana
            
            Īpašā vīndarības metode
            Vīnus drīkst stiprināt saskaņā ar specifikācijā paredzētajiem noteikumiem.
            b)   
                  Maksimālās ražas
               
            
            48 hektolitri no hektāra
            6.   Noteiktais apgabals
            
            Vīnogu novākšana, vinifikācija, vīnu gatavošana un kopšana tiek veikta šādu Gironde departamenta pašvaldību teritorijā: Arbanats, Ayguemortes-les-Graves, Beautiran, Bègles, La Brède, Budos, Cabanac-Villagrains, Cadaujac, Canéjan, Castres-Gironde, Cérons, Cestas, Eysines, Gradignan, Guillos, Le Haillan, Illats, Isle-Saint-Georges, Landiras, Langon, Léogeats, Léognan, Martillac, Mazères, Mérignac, Pessac, Podensac, Portets, Pujols-sur-Ciron, Roaillan, Saint-Médard-d’Eyrans, Saint-Michel-de-Rieufret, Saint-Morillon, Saint-Pardon-de-Conques, Saint-Pierre-de-Mons, Saint-Selve, Saucats, Talence, Toulenne, Villenave-d’Ornon, Virelade un daļā no Coimères pašvaldības teritorijas, kura atbilst kadastra 1. lapas A sekcijai, sauktai par Herrères (1934. gada pārskatītais plāns), un kuras atbilstība pašreizējiem kadastra datiem apliecināta 2010. gada 5. novembrī.
            7.   Galvenās vīna vīnogu šķirnes
            
            
                         
                     
                     
                        ‘Muscadelle B’
                     
                  
                         
                     
                     
                        ‘Sauvignon B’
                     
                  
                         
                     
                     
                        ‘Sauvignon gris G’
                     
                  
                         
                     
                     
                        ‘Sémillon B’
                     
                  8.   Saiknes vai saikņu apraksts
            
            Ar aizsargātā cilmes vietas nosaukuma “Graves supérieures” apzīmētā produkta ģeogrāfiskais apgabals veido aptuveni desmit kilometru platu joslu Garonnas (Garonne) upes kreisajā krastā no Bordo (Bordeaux) ziemeļiem līdz Langonas (Langon) dienvidaustrumiem.
            Kā rāda nosaukuma apzīmējums, “Graves supérieures” apgabalu veido akmeņi, oļi, rupjāka vai smalkāka grants, ar smilšmālu un māliem jaukta smilts, kas vietām atrodas uz kaļķakmens cilmieža, bet parasti uz tīras smilts vai cementa smilšakmens ar humusa daļām (alios – dzelzs daļiņu agregētas smiltis), vai māliem. Tas aizņem 42 Gironde departamenta pašvaldību teritoriju.
            Augsnes veidojušās ilgas un sarežģītas ģeoloģiskās vēstures gaitā, kas cieši saistīta ar Garonnas upes izcelšanos, tās gultnes pārmaiņām un kvartāra perioda secīgajiem leduslaikmetiem. Šo periodu laikā kūstošie Pireneju ledāji vagojuši apgabala ielejas un veidojuši klinšainu iežu krājumus, ko upes aizskalojušas līdz Bordo reģiona plašumiem. No šiem secīgajiem sanesu iežiem pāri palikušas tikai atliekas, kas izskatās kā dažādu lielumu un veidu oļainas grants pauguru kores.
            Augsnēm, kas veidojušās kopš tā laika, kopēja iezīme ir to lielā caurlaidība, jo tajās ir daudz grants un oļu. Ja arī tās nav vienīgās augsnes, kam piemīt ļoti labas kvalitātes īpašības, kas piemērotas “Graves supérieures” vīnu izejvielas ražošanai, tās tomēr veido šo vīnu izcilības pamatu un ir to īstais tēls. Šā apvidus nogāzes, veicinādamas ūdeņu noteci, ir garants nevainojami veselīgai augsnes virskārtai. Šādu drenāžu turklāt pastiprina ievērojams mazu ūdensteču hidroloģiskais tīkls, ko pārsvarā veido Garonnas pietekas. Šajās augsnēs vīnogulājiem tiek nodrošināta ļoti labi regulēta ūdens piegāde.
            Vīndārziem šeit ir īpašs un labvēlīgs klimats, jo tos no rietumpuses sliktajiem laikapstākļiem aizsargā priežu mežs, kam ir nozīmīga siltumregulējoša ietekme, bet no liela karstuma un pārlieku mitruma – gaisa kustība un dabiska vēdināšana, ko sniedz Garonnas tuvums, savukārt okeāna tuvums mīkstina pavasara salnas izpausmes. Šā apvidus vīnkopības platības, ko veido lēzenas nogāzes, kuru gaišie un gludie oļi met vīnogās gaismas atspulgus, ainaviski iekļaujas starp upi un priežu mežiem.
            
               Graves supérieures novada zemes platībās rodama Bordo reģiona augstvērtīgu baltvīnu un augstvērtīgu sarkanvīnu izcelsme, un vīnkopības prakse, kas tur aizsākusies, pastāv vēl šodien. Attiecīgo šķirņu vīnogulājiem, ko audzē turienes okeāna piekrastes klimata apstākļos, jau kopš XVII un XVIII gadsimta vajadzēja balsta kārtis; vēlāk plaši ieviesa režģus un vainaga apgriešanu strikti noteiktā veidā, lai nodrošinātu pareizu audzējamās ražas sadalījumu un fotosintēzes norisei pietiekami lielu lapotnes virsmu, tādējādi panākot, ka vīnogas sasniedz optimālu gatavības pakāpi.
            Ievērojot ierastos paņēmienus, zemesgabalu apvidū, kas noteikts vīnogu ražas ievākšanai, zemesgabalus, kam raksturīga dabiski veselīga vide, klasificē vai nu pēc to drenāžas kvalitātes, vai pēc to izvietojuma uz kores vai uz nogāzes. No noteiktā apgabala izslēgtas tādas platības, kuras ģeogrāfiskā un topogrāfiskā stāvokļa dēļ, ko veido attālinājums no Garonnas (nav upes radītas spējas regulēt temperatūru) vai atrašanās meža ieskāvumā (kas kavē auksto gaisa masu kustību), apdraud pavasara salnas.
            Precīzi norobežotie zemesgabali ļauj optimāli izpausties labajām īpašībām, kādas piemīt vietējām šķirnēm, kas vēstures gaitā selekcionētas tādēļ, ka no tām iegūtie vīni apveltīti ar tādām lieliskām spējām uzglabāšanas un izturēšanas ziņā, kurām ir noteikta saistība ar šo produktu pārvadāšanu uz ļoti attāliem galapunktiem.
            Ar kontrolētu cilmes vietas nosaukumu “Graves supérieures” apzīmē tikai un vienīgi tādus atlikumcukurus saturošus baltvīnus, ko iegūst no pārgatavajām ‘Sémillon B’ šķirnes vīnogām, kuras tiek novāktas ar rokām un secīgos šķirojumos; minētās vīnogu šķirnes vīni ir viegli malkojami un pilnīgi, tiem piemīt zeltaina krāsa un cukurotu augļu aromāts. Klimatiskie apstākļi, kas valda ar minēto nosaukumu apzīmētajā ģeogrāfiskajā apgabalā, ir īpaši labvēlīgi šā ražas novākšanas paņēmiena piemērošanai. ‘Sauvignon B’ un ‘Muscadelle B’ šķirnes vīnogas, kuras novāc ar tādiem pašiem paņēmieniem, piešķir vīniem svaigumu (ja tiek piejauktas minēto šķirņu vīnogas). Šo svaigumu nosaka arī smilšainas augsnes vai augsnes ar māla cilmiezi, uz kurām atrodas attiecīgie zemesgabali; minētās augsnes šiem atlikumcukurus saturošiem vīniem piešķir labi sabalansētu līdzsvaru, izsmalcinātību, kā arī ziedu un augļu nianses. Vīni ir piemēroti dažu gadu ilgai izturēšanai, bet tos var baudīt arī jaunus.
            Lai nodrošinātu pienācīgu ražu, nepārslogojot vīnkokus (tas ir augļu nobriešanas un optimālas koncentrācijas garants), to stādījumos ir augsta minimālā biezība.
            Divu faktoru – atrašanās Bordo ostas tuvumā, kur vēsturiski izveidojusies varena un apjomīga tirdzniecība, lai pārdotu šos vīnus daudzās jo daudzās pasaules vietās, un neatkārtojamu ģeoloģisko un augsnes apstākļu – apvienojums ir ļāvis kontrolētā cilmes vietas nosaukuma “Graves supérieures” vīniem iemantot labu starptautiska mēroga reputāciju.
            9.   Būtiski papildu nosacījumi
            
            
               
                  Tiešās apkaimes apgabals
               
            
            
               Tiesiskais regulējums:
            
            valsts tiesību akti.
            
               Papildu nosacījuma veids:
            
            atkāpe par ražošanu noteiktajā ģeogrāfiskajā apgabalā.
            
               Nosacījuma apraksts
            
            Tuvākās apkaimes apvidu, kas atkāpes kārtā noteikts vīnu vinifikācijai, gatavošanai un kopšanai, veido šādu Gironde departamenta pašvaldību teritorija: Barsac, Beguey, Bieujac, Bommes, Cadillac, Castets en Dorthe, Fargues, Langoiran, Loupiac, Le Pian sur Garonne, Preignac, Rions, Saint-Loubert, Saint-Maixant, Saint-Pierre-d’Aurillac, Sainte-Croix-du-Mont un Sauternes.
            
               
                  Lielāka ģeogrāfiskā vienība
               
            
            
               Tiesiskais regulējums:
            
            valsts tiesību akti.
            
               Papildu nosacījuma veids:
            
            papildu noteikumi attiecībā uz marķēšanu.
            
               Nosacījuma apraksts
            
            Ar šo kontrolēto cilmes vietas nosaukumu apzīmēto vīnu marķējumā var norādīt lielāko ģeogrāfisko vienību – “Vin de Graves”.
            Šīs lielākās ģeogrāfiskās vienības nosaukumā izmantotie burti ne augstumā, ne platumā nedrīkst būt lielāki par divām trešdaļām no tiem burtiem, kas izmantoti, atveidojot šo kontrolēto cilmes vietas nosaukumu.
            10.   Saite, kurā publicēta produkta specifikācija
            
            https://info.agriculture.gouv.fr/gedei/site/bo-agri/document_administratif-d7275bf9-c6c4-43be-8478-caaef27859df